Стојановићев начин вођења преноса, односно коментарисања спортских догађаја, а превасходно фудбала, неретко је предмет критике гледалаца и некадашњих колега. Бивши фудбалски коментатор, Милојко Пантић, говорећи о млађим колегама апострофирао је Стојановића као некога ко „има жицу за репортера”, али му и замерио то да је скромног фудбалског знања. Звонко Михајловски, такође некадашњи коментатор, у свом запажању изнео је критике на рачун модерног начина коментарисања утакмица у коме је заступљено доста детаља невезаних за саме догађаје на терену. Стојановић се нашао на удару Данила Икодиновића, који је изнео низ негативних коментара на његов рачун преко друштвене мреже Твитер, услед незадовољства изазваног начином Стојановићевог коментарисања ватерполо утакмице. Гостујући у емисији код Ивана Ивановића, након Европског првенства у фудбалу 2012, Драган Ђилас је изнео мишљење да спортски новинари не раде добро свој посао. Новинар Нове српске политичке мисли, Марко Радовановић, односно драматург Димитрије Војнов, стали су у одбрану Стојановићу, образлажући у својим ауторским текстовима његов начин рада и разлике између савремених и некадашњих коментатора. Сам Стојановић је положај савремених коментатора окарактерисао повлашћеним у односу на старије колеге, услед развоја опреме и модерних технологија.